All I Ever Wanted (Was You)

«All I Ever Wanted (Was You)» (norsk oversettelse: alt jeg ville ha, var deg) er en norsk popsang som vant Melodi Grand Prix 1998. Sangen var Norges bidrag til Eurovision Song Contest samme år, der den ble framført på norsk med tittelen «Alltid sommer». Melodien er komponert av David Eriksen og Per Kristian Ottestad skrev den engelske teksten. Linda Andernach Johannesen skrev den norske teksten, og hennes bror, Lars A. Fredriksen, framførte sangen.

Melodi Grand Prix 
Dette året åpnet NRK for første gang opp for at bidragene kunne framføres på valgfritt språk i den norske finalen. Bakgrunnen for endringen var at NRK ville gjøre konkurransen mer attraktiv for nye låtskrivere. NRK inviterte kjente låtskrivere, blant dem David Eriksen, som leverte «All I Ever Wanted (Was You)» til konkurransen. Sangen var den første ut på scenen i finalen på NRK Marienlyst lørdag 28. februar 1998. 

I avstemningen fikk «All I Ever Wanted (Was You)» fullt hus fra samtlige distrikter i telefonavstemningen, mens ekspertjuryen hadde den på fjerdeplass. Sangen vant uansett klart, foran forhåndsfavoritten Elisabeth Andreassen og «Winds of the Northern Sea». Dermed ble «All I Ever Wanted (Was You)» Norges bidrag til Eurovision Song Contest 1998.

Eurovision Song Contest 
Den internasjonale finalen gikk av stabelen i Birmingham i Storbritannia lørdag 9. mai 1998. I Eurovision Song Contest dette året måtte alle framføre sine bidrag på sitt offisielle språk, og dermed måtte «All I Ever Wanted (Was You)» oversettes til norsk. Den oversatte versjonen fikk tittelen «Alltid sommer», ført i pennen av Lars A. Fredriksens søster, Linda Andernach Johannesen.

Det norske bidraget var det 22. ut på scenen, etter Finlands Edea med «Aava», og før Estlands Koit Toome med «Mere lapsed». I avstemningen fikk Norge 79 poeng, blant annet med 12 poeng fra Sverige, og ble nummer 8 av 25. 

Poeng

Poeng til «Alltid sommer» i Eurovision Song Contest 1998:

Før musepekeren over flagget for å se navnet på landet. Land som ikke ga poeng til Norge, er ikke med i oversikten.

Om sangen 
Sangen er et uptempo-nummer, der sangens jeg-person forteller sin kjæreste hvilken forandring hun har gjort i hans liv. Han sammenlikner denne forandringen med ankomsten til en evig sommer og forteller henne at «du vant mitt liv».

Den engelskspråklige versjonen lå to uker på VG-lista i 1998, med en tolvteplass som beste plassering. I den norske finalen ble sangen titulert uten parenteser: «All I Ever Wanted Was You».

Listeplasseringer

Referanser

Eksterne lenker
 Eurovision.tv – Eurovision Song Contest 1998

 

Vinnersanger i Melodi Grand Prix
Norges bidrag til Eurovision Song Contest
Sanger fra 1998